google/wiki40b huggingface dataset:
Κωνσταντίνος Δηλιγιάννης

Βιογραφικά στοιχεία

Γεννήθηκε στο Ναύπλιο το 1833. Η καταγωγή του ήταν από την ιστορική οικογένεια των Δηλιγιαννέων. Έμεινε σε μικρή ηλικία ορφανός από πατέρα και ανατράφηκε από τον αδελφό του, Θεόδωρο Δεληγιάννη, πρωθυπουργό της Ελλάδας.
Μετά το γυμνάσιο φοίτησε στο Εθνικό Πανεπιστήμιο του οποίου αναγορεύτηκε διδάκτωρ της Ιατρικής το 1855. Συνέχισε τις σπουδές του στο Πανεπιστήμιο της Βιέννης, και σε Βερολίνο και Παρίσι.
Στην Βιέννη εργάστηκε στο Παθολογικό εργαστήριο του Πόλλιτσερ, και εν συνεχεία μετέβη στο Βίρτσμπουργκ όπου εργάστηκε επί της νεοφανούς τότε επιστήμης της μικροβιολογίας.
Επέστρεψε στην Ελλάδα και διορίστηκε αρχικά το 1863 υφηγητής παθολογικής ανατομικής προτού αναλάβει προσωρινά το μάθημα αυτό το 1885. Εξελέγη έκτακτος Καθηγητής της Παθολογίας, αργότερα τακτικός Καθηγητής και Διευθυντής της Κλινικής του Νοσοκομείου. Το 1875 ανέλαβε την διδασκαλία της Ειδικής Νοσολογίας, και το 1886 της Κλινικής. Ένα ακόμη σημαντικό έργο του, ήταν η εξέλιξη του λαϊκού σχολείου «Εταιρεία των Φίλων του Λαού». Ακόμη, μεταξύ 1885 και 1886 διετέλεσε πρύτανης του Πανεπιστημίου Αθηνών.
Ήταν ο πρώτος ιδρυτής μικροβιολογικού εργαστηρίου στην Ελλάδα. Το 1882 κατά την επιδημία του τύφου στην Αθήνα ερεύνησε και ανακάλυψε τον μικροοργανισμό της ασθένειας αυτής.
Ήταν από τους γνωστότερους ιατρούς στην Ευρώπη. Απεβίωσε στην Αθήνα στις 15 Οκτωβρίου 1898, έπειτα από μακροχρόνια μάχη, με δηλητηρίαση που του προξενήθηκε κατά τη διάρκεια εγχείρισης, που ο ίδιος εκτελούσε.
BBC Radio 5 Live

Μετάδοση

Ο σταθμός εκπέμπει στα μεσαία κύματα στις συχνότητες 693 kHz, 909 kHz, 990 kHz, στις συχνότητες αυτές έκπεμπε το BBC Radio 2 από τις 23 Νοεμβρίου 1979 μέχρι τις 26 Αυγούστου 1990. Μετά χρησιμοποιείθηκαν από από το BBC Home Service και το BBC Radio 4. Ο σταθμός είναι επίσης διαθέσιμος μέσω ψηφιακού ραδιόφωνου, μέσω δορυφόρου, μέσω καλωδιακής τηλεόρασης και μέσω επίγειας ψηφιακής τηλεόρασης. Παρόλα αυτά κάποια αθλητικά γεγονότα, λόγω πνευματικών δικαιωμάτων δεν είναι διαθέσιμα διαδικτυακά. Επιπλέον η διαδικτυακή λήψη είναι διαθέσιμη μόνο στο Ηνωμένο Βασίλειο.
Ο σταθμός εκπέμπει από το MediaCityUK στο Σάλφορντ και είναι μέρος του BBC Βόρεια.
Στέφανος Γ΄ της Ουγγαρίας

Οικογένεια

Το 1166 νυμφεύτηκε την Αγνή των Μπάμπενμπερκ, κόρη του Ερρίκου Β΄ δούκα της Αυστρίας. Το ένα τέκνο τους απεβίωσε ενωρίς και για το άλλο δεν υπάρχουν πληροφορίες.
ΦΚ Σαράγεβο

Ιστορία

Ιδρύθηκε στις 24 Οκτωβρίου του 1946 ως Τορπέντο. Το 1947, άλλαξε την ονομασία της σε ΣΝ Μετάλατσα Σαράγεβο και το 1949 πήρε το σημερινό της όνομα. Μέχρι το 1992 συμμετείχε στο Πρωτάθλημα ποδοσφαίρου Γιουγκοσλαβίας.
2-σιλυλοπροπάνιο

Με οργανομαγνησιακή ένωση

Με επίδραση ισοπροπυλομαγνησιοϊωδίδιου [CH₃CH(MgI)CH₃] σε σιλυλοχλωρίδιο (SiH₃Cl) παράγεται ισοπροπυλοσιλάνιο:

Με ισοπροπυλολίθιο και σιλυλοχλωρίδιο

Με επίδραση ισοπροπυλολιθίου (CH₃CHLiCH₃) σε σιλυλοχλωρίδιο (SiH₃Cl) παράγεται προπυλοσιλάνιο:

Χημική συμπεριφορά και παράγωγα

Το ισοπροπυλοσιλάνιο έχει ισχυρές αναγωγικές ιδιότητες, καθώς συνδυάζει τη συμπεριφορά καρβιδίου με εκείνη υδριδίου.

Προσθήκη

1. Προσθήκη σε διπλούς δεσμούς. Π.χ. με αιθένιο δίνει 2-αιθυλοσιλυλοπροπάνιο:
2. Προσθήκη σε τριπλούς δεσμούς.. Π.χ. με αιθίνιο δίνει ισοπροπυλοσιλυλαιθένιο:
3. Προσθήκη σε συζηγείς διπλούς δεσμούς. Π.χ. με βουταδιένιο-1,3 δίνει 1-ισοπροπυλοσιλυλοβουτένιο-2:
4. Προσθήκη σε ενώσεις με τριμελείς ή τετραμελείς ισοκυκλικούς δακτυλίους. Π.χ. με κυκλοπροπάνιο δίνει 2-προπυλοσιλυλοπροπάνιο:
5. Προσθήκη σε ενώσεις με τριμελείς ή τετραμελείς ετεροκυκλικούς δακτυλίους. Π.χ. με εποξυαιθάνιο δίνει ισοπροπυλοσιλυλοξυαιθάνιο:

Παρεμβολή μεθυλενίου

Με επίδραση μεθυλενίου ([:CH₂]) σε ισοπροπυλοσιλάνιο παράγονται δευτεροταγές βουτυλοσιλάνιο, τριτοταγές βουτυλοσιλάνιο και ισοπροπυλομεθυλοσιλάνιο:
Ναυάγιο του Δοκού

Ως ναυάγιο του Δοκού εννοείται η υποβρύχια αρχαιολογική έρευνα και συστηματική ανασκαφή στον Δοκό (1989 – 1992), από το Ινστιτούτο Εναλίων Αρχαιολογικών Ερευνών (ΙΕΝΑΕ) ανάμεσα στην Ύδρα και την Αργολική ακτή, η οποία ονομαζόταν στην αρχαιότητα Απεροπία. Πρόκειται για το πρώτο ναυάγιο που ερευνήθηκε στην Ελλάδα, με με σχετικά σύγχρονες τεχνολογικές μεθόδους δημιουργίας κανάβου, ανέλκυσης, καθαρισμού και διαχείρισης των τεχνέργων. Το ενάλιο εύρημα του Δοκού αποτελεί μαρτυρία για τη ναυσιπλοΐα, το θαλάσσιο εμπόριο και την οικονομία στο Αιγαίο κατά την ύστερη 3η χιλιετία ΠΚΕ. 
Η υποβρύχια ανασκαφή απέφερε δύο λίθινες άγκυρες, μεγάλες ποσότητες κεραμεικής και πρωτοβερνικωτών αγγείων, λίθινα εργαλεία που χρονολογούνται στην ύστερη Πρωτοελλαδική ΙΙ περίοδο EH II (2450/2350-2200/2150), όπως μυλόπετρες, τριπτήρες από τον Σαρωνικό και λεπίδες οψιανού.
Αρσένιος Ερημίτης

O Αρσενιος Ερημίτης ήταν ασκητής που έζησε στα τέλη του 4ου αι. και μέχρι το 445.

Βίος

Ο Αρσένιος Ερημίτης γεννήθηκε από εύπορη οικογένεια στην Ρώμη και μετά από επιμελημένη παιδεία που έλαβε ακολούθησε σταδιοδρομία στην αυοκρατορική αυλή ως αξιωματικός. Ο Θεοδόσιος Α΄ τον κάλεσε στην Κωνσταντινούπολη ως δάσκαλο των παιδιών του Αρκάδιου και Ονώριου Εγκατέλειψε τη θέση του στα ανάκτορα και έγινε ασκητής στην Σκήτη δυτικά της αρχής του Δέλτα του Νείλου. Εκεί γνώρισε ανάμεσα στους άλλους και τον Ευάγριο Ποντικό.Οι επιδρομές των Λίβυων Μαζίκων τον έκαναν να καταφύγει στην Τρώη και στην Κάνωπο κοντά στην Αλεξάνδρεια. Γύρισε πάλι στην Τρώη όπου πέθανε γύρωστα 445.

Έργα

Στα Αποφθέγματα Πατέρων σώζονται 44 λόγια-διηγήσεις του. Επίσης του αποδίδονται συντομότατα οικοδομητικά έργα Διδασκαλία και παραίνεσις και Εις τον πειραστήν νομικόν. Στα γεωργιανά μας σώθηκε Επιστολή με θεματολογία ανάλογη των αποφθεγμάτων του που μας έχουν σωθεί. Τέλος, σύντομα ερμηνευτικά σχόλια ππυ έχουμε σε Σειρές και αφορούν τους Ψαλμούς, τον Λουκά και τις Πράξεις, αλλά και το 35 σειρών επίγραμμα στον Δαβίδ δεν έχει εξακριβωθεί η αυθεντικότητά τους.
Uncanny X-Men

Το Uncanny X-Men είναι σειρά κόμικς της Marvel Comics, δημιουργημένη από τους Σταν Λι και Τζακ Κίρμπι. Σε αυτή πρωταγωνιστούν οι X-Men, μια ομάδα μεταλλαγμένων χαρακτήρων, που εμφανίστηκαν για πρώτη φορά τον Σεπτέμβριο του 1963 στο The X-Men #1
Οι X-Men είναι μεταλλαγμένοι που, ως αποτέλεσμα εξελικτικής αλλαγής, γεννήθηκαν με υπεράνθρωπες δυνάμεις ή ιδιότητες που συνήθως εκδηλώνονται κατά την εφηβεία. Στις ιστορίες τους, πολλοί κοινοί άνθρωποι αντιμετωπίζουν με τρόμο και απόρριψη τους μεταλλαγμένους (οι οποίοι συχνά αναφέρονται ως Homo superiors), καθώς θεωρούνται από τους επιστήμονες ως το επόμενο βήμα της ανθρώπινης εξελικτικής αλυσίδας και επομένως συνιστούν απειλή για την ανθρώπινη κοινωνία. Οι φόβοι αυτοί ενισχύονται και λόγω πολλών μεταλλαγμένων που χρησιμοποιούν τις δυνάμεις τους για εγκληματικές ενέργειες. Οι X-Men δημιουργήθηκαν από τον καθηγητή Τσαρλς Εξέβιερ, έναν πλούσιο μεταλλαγμένο που ίδρυσε μία ακαδημία με σκοπό να εκπαιδεύσει νεαρούς μεταλλαγμένους και να προστατεύσει αυτούς αλλά και τον υπόλοιπο κόσμο από απειλές όπως ο Magneto και η Αδελφότητα των Κακών Μεταλλαγμένων).

Στην Ελλάδα

Τεύχη της σειράς έχουν δημοσιευθεί από την εταιρία Καμπανάς και αργότερα από τη Μαμούθ Comix και τη Modern Times.
Σπύρος Βαλαωρίτης

Βιογραφία

Γεννήθηκε στη Λευκάδα και ήταν γιος του Ευστάθιου Βαλαωρίτη, γόνου αρχοντικής ηπειρώτικης οικογένειας με γενάρχη τον αρματολό Βαλαώρα, και της Μαριέτας Τουρλινού. Έζησε μεγάλος μέρος των εφηβικών του χρόνων στην Κέρκυρα και σπούδασε νομικά στο Παρίσι. Το 1849 εκλέχτηκε για πρώτη φορά βουλευτής της Ιονίου βουλής και από τότε εκλεγόταν συνεχώς βουλευτής Λευκάδας, και στην Ιόνιο και στην ελληνική βουλή, μέχρι το 1885. Πριν την ένωση με την Ελλάδα είχε διατέλεσε και γερουσιαστής ενώ είχε θέση υποψηφιότητα για την προεδρία της Γερουσίας.
Την περίοδο 1882-1883 χρημάτισε πρόεδρος της Βουλής των Ελλήνων. Επίσης είχε διατελέσει υπουργός εξωτερικών στην κυβέρνηση Μπενιζέλου Ρούφου (1866) και Θρασύβουλου Ζαΐμη (1870) και υπουργός οικονομικών στην κυβέρνηση Βούλγαρη (1868). Το 1872 αντιπροσώπευσε τον Βασιλιά στους γάμους του αδερφού του στην Κοπεγχάγη της Δανίας. Το 1874 στάλθηκε στο Λονδίνο ως πρεσβευτής αλλά ανακλήθηκε τον επόμενο χρόνο. Το 1869 είχε λάβει εντολή από τον Βασιλιά για σχηματισμό κυβέρνησης χωρίς όμως να κατορθώσει να σχηματίσει λόγω της πολιτικής κρίσης που υπήρχε. Είχε τιμηθεί με πολλά βραβεία.
Απεβίωσε στις 30 Ιουλίου 1887 στην Αθήνα και ενταφιάστηκε στην Λευκάδα. Ήταν παντρεμένος με την Ρόζα - Μαρία Στεφάνου, κόρη αρχοντικής ζακυνθινής οικογένειας εμπόρων και πολιτικών, και είχε αποκτήσει τέσσερα παιδιά: την Λίζα, τον Έκτορα (1866-1875), τον Περικλή, βουλευτή, και την Ολορίνα. Εγγονή του ήταν η Λένα Βαλαωρίτου - Σκαραμαγκά.
Ήταν εξάδελφος του ποιητή Αριστοτέλη Βαλαωρίτη
Ένας άνθρωπος για όλες τις εποχές

Τίτλος

Ο τίτλος Ένας άνθρωπος για όλες τις εποχές αντικατοπτρίζει τον τρόπο, με τον οποίο ο σεναριογράφος Ρόμπερτ Μπολτ έβλεπε τον καγκελάριο Τόμας Μορ. Ο Μορ ήταν ένας άνθρωπος που παρέμεινε σταθερός στις αρχές του και στην χριστιανική του πίστη πληρώνοντας το τίμημα με θάνατο. Ο Μπολτ δανείστηκε τον τίτλο από ένα σύγγραμμα του Άγγλου φιλολόγου του 16ου αιώνα Ρόμπερτ Γουίτινγκτον, στο οποίο ο Σερ Τόμας Μορ χαρακτηρίζεται ως ένας άνθρωπος για όλες τις εποχές.

Πλοκή

Στην Αγγλία του 16ου αιώνα, ο βασιλιάς Ερρίκος Η' (Ρόμπερτ Σόου) του οίκου των Τυδώρ, επιθυμεί να πάρει διαζύγιο από τη σύζυγό του Αικατερίνη της Αραγωνίας και να παντρευτεί την Άννα Μπολέυν (Βανέσα Ρεντγκρέιβ). Εμπόδιο στην πραγματοποίηση αυτού του γάμου αποτελούν οι αντιδράσεις από την καθολική εκκλησία, καθώς ο Πάπας αρνείται να δώσει την άδειά του ώστε ο Ερρίκος να παντρευτεί την Μπολέυν. Έτσι ο Ερρίκος ο Η' διέρρηξε κάθε δεσμό με την καθολική εκκλησία και όρισε τον εαυτό του επικεφαλής της Αγγλικανικής Εκκλησίας προκαλώντας την αντίδραση του καγκελαρίου του Δουκάτου του Λάνκαστερ Τόμας Μορ (Πολ Σκόφιλντ), με τον οποίο συνδεόταν με φιλία χρόνων. Ο Μορ μετά την άρνηση του έπεσε στη δυσμένεια του Ερρίκου του Η' και αποφάσισε να παραιτηθεί του αξιώματός του. Ο Ερρίκος ο Η' εξοργίστηκε ακόμα περισσότερο όταν ο Μορ αρνήθηκε να παρευρεθεί στη στέψη της Μπόλεϋν. Κλήθηκε να υπερασπιστεί τον εαυτό του ενώπιον μιας επιτροπής και έμεινε άκαμπτος όσον αφορά τις θέσεις του, κατηγορήθηκε για εσχάτη προδοσία και καταδικάστηκε με θανατική ποινή...

Παραγωγή

Ο Ρόμπερτ Μπολτ έκανε ο ίδιος τη διασκευή του θεατρικού του με κάποιες μικρές μετατροπές. Οι παραγωγοί της ταινίας θεωρούσαν ότι ο Πολ Σκόφιλντ, που υποδύθηκε τον Μπολτ στο Μπρόντγουεϊ δεν ήταν εμπορικό όνομα και προσέγγισαν το Ρίτσαρντ Μπάρτον, που απέρριψε το ρόλο και το το Λόρενς Ολίβιε, αλλά ο σκηνοθέτης της ταινίας, ο Φρεντ Τσίνεμαν ήθελε το Σκόφιλντ για το ρόλο. Πρώτη επιλογή της Columbia για το ρόλο του καρδιναλίου Ουόσλεϋ ήταν ο Άλεκ Γκίνες και για το ρόλο του Ερρίκου του Η' ο Πήτερ Ο' Τουλ. Ο Μπολτ ήθελε το σκηνοθέτη Τζον Χιούστον για το ρόλο του Δούκα του Νόρφολκ, αλλά ο Χιούστον τον απέρριψε. Η Βανέσα Ρεντγκρέιβ είχε δεχτεί να υποδυθεί την κόρη του Μορ, Μάργκαρετ, αλλά οι υποχρεώσεις της στο θέατρο της περιόριζαν το χρόνο και ο ρόλος πήγε στη Σουζάνα Γιορκ. Η Ρεντγκρέιβ δέχτηκε να κάνει αφιλοκερδώς, σύντομη εμφάνιση στην ταινία, ως Άννα Μπολέυν. Ο Τζον Χερτ ανέλαβε το ρόλο του καγκελάριου Ριτς, που ήταν και ο πρώτος σημαντικός του ρόλος και τον έκανε γνωστό στο ευρύ κοινό.

Γυρίσματα

Τα γυρίσματα της ταινίας ξεκίνησαν στις 4 Μαΐου και διήρκεσαν δώδεκα εβδομάδες. Ο προϋπολογισμός της ταινίας ήταν χαμηλός και δεν έπρεπε να ξεπεράσει τα 2 εκατομμύρια δολάρια, για αυτό το λόγο αφαιρέθηκαν χρήματα από την αμοιβή όλων των ηθοποιών. Οι μόνοι που έλαβαν περισσότερα χρήματα από 10.000 δολάρια ήταν ο Πολ Σκόφιλντ, η Σουζάνα Γιορκ και ο Όρσον Γουέλς.

Επανεκτέλεση

Η ταινία γυρίστηκε ξανά το 1988 για την τηλεόραση με πρωταγωνιστές τους Τσάρλτον Ίστον, στο ρόλο του Μορ και τη Βανέσα Ρεντγκρέιβ, στο ρόλο της συζύγου του Άλις. Αυτή η εκδοχή παρέμεινε πιστότερη στο θεατρικό του Μπολτ.
Τελική Λύση

Με την ονομασία Τελική Λύση (γερμανικά: Endlösung) έγινε γνωστό το σχέδιο των Ναζιστών για τη συστηματική δολοφονία των Εβραίων, τόσο στη Γερμανία όσο και στις περιοχές που κατακτήθηκαν από αυτή κατά τον Β΄ Παγκόσμιο Πόλεμο. Το αποτέλεσμα της εφαρμογής του σχεδίου αυτού ήταν το Ολοκαύτωμα, το οποίο στοίχισε στην Εβραϊκή Κοινότητα της Ευρώπης περίπου έξι εκατομμύρια νεκρούς άνδρες, γυναίκες και παιδιά.

Πολιτιστικές αναφορές

Η κινηματογραφική ταινία με τον τίτλο «Τελική Λύση» (Final Solution) δεν αναφέρεται στο θέμα της εξολόθρευσης των Εβραίων από τους Ναζί. Το ομότιτλο βιβλίο του Michael Chabon, επίσης, δεν έχει καμία σχέση με το θέμα.
Ίντα Λουπίνο

Καριέρα

Η Ίντα Λουπίνο ξεκίνησε την καριέρα της ως ηθοποιός τη δεκαετία του 1930 και την δεκαετία του 1940 μεταπήδησε στη  σκηνοθεσία. Σε  μια εποχή που η τύχη των ηθοποιών καθοριζόταν αποκλειστικά από τα στούντιο, η Λουπίνο ήταν η πρώτη που πήρε στα χέρια της την καριέρα της  με το να σκηνοθετήσει δικές της ταινίες, σε πολλές από τις οποίες ήταν συν-σεναριογράφος και συμπαραγωγός,  επιλέγοντας επιπλέον θεματολογία δύσκολη για την  εποχή όπως η έκφραση της σεξουαλικότητας και οι συνέπειες της, η  ανεξαρτησία αλλά και η εξάρτηση μιας γυναίκας από το άλλο φύλο, ο βιασμός, κ.α. 
Με ύφος φιλμ νουάρ και μικρό προυπολογισμό σε σχέση με αυτά των συναδέλφων της, κατάφερε να παράγει ταινίες εξαιρετικής ποιότητας. 
Η πρώτη ταινία που σκηνοθέτησε, χωρίς ωστόσο να μπει το όνομά της στους  τίτλους, ήταν το δράμα του 1949 “Θέλω το παιδί μου”, η οποία ευκαιρία προέκυψε όταν ο σκηνοθέτης Έλμερ Κλίφτον έπαθε έμφραγμα και δεν μπορούσε να συνεχίσει. 
Την ίδια χρονιά  όμως έκανε το επίσημο σκηνοθετικό ντεμπούτο της με την ταινία “Never Fear” με θέμα μια χορεύτρια της οποίας η καριέρα διακόπτεται απότομα λόγω ασθένειας.
Κυβερνείο του Χαλεπίου

Γεωγραφία

Το Κυβερνείο του Χαλεπίου βρίσκεται βόρεια-κεντρικά της Συρίας. Συνορεύει στα ανατολικά με το Κυβερνείο Αρ-Ράκκα, στα νοτιοδυτικά με την Κουνέιτρα, στα νότια με τη Χάμα και στα βόρεια και βορειοδυτικά με την Τουρκία. Έχει έκταση 18.482  km².
Συνταγματικό δημοψήφισμα της Λαϊκής Δημοκρατίας του Κονγκό (2005)

Ένα συνταγματικό δημοψήφισμα πραγματοποιήθηκε στη Λαϊκή Δημοκρατία του Κονγκό στις 18 και 19 Δεκεμβρίου του 2005. Οι ψηφοφόροι κλήθηκαν να εγκρίνουν το προτεινόμενο νέο σύνταγμα, κάτι που έπραξαν σε ποσοστό 84%. Οι γενικές εκλογές που ακολούθησαν το επόμενο έτος, πραγματοποιήθηκαν στο πλαίσιο του νέου αυτού συντάγματος.

Υπόβαθρο

Το νέο σύνταγμα, πριν τεθεί σε δημοψήφισμα, εγκρίθηκε από τη Γερουσία και την Εθνοσυνέλευση, καθώς και από όλες τις παρατάξεις που εμπλέκονταν στο Δεύτερο Πόλεμο του Κονγκό. Σε περίπτωση έγκρισης του συντάγματος και από τον λαό, τότε αυτό θα αντικαθιστούσε το προσωρινό σύνταγμα του 2002.

Χαρακτηριστικά του συντάγματος

Το νέο σύνταγμα εισήγαγε περιορισμό δύο θητειών για το αξίωμα του προέδρου και ένα όριο ηλικίας στα 30 έτη για τους υποψήφιους προέδρους (μειούμενο από τα 35), κάτι που επέτρεψε στον μετέπειτα πρόεδρο Ζοζέφ Καμπιλά να καταλάβει το αξίωμα. Επίσης, χορήγησε υπηκοότητα σε όλες τις εθνοτικές ομάδες που ήταν παρούσες στη χώρα κατά το χρόνο της ανεξαρτησίας της, το 1960, και αύξησε τον αριθμό των επαρχιών από 10 σε 26, καθώς και εξασφάλισε δωρεάν πρωτοβάθμια εκπαίδευση.

Διεξαγωγή

Το δημοψήφισμα είχε αρχικά προγραμματιστεί να διεξαχθεί μόνος στις 17 Δεκεμβρίου, όμως παρατάθηκε και για τις 18 Δεκεμβρίου, εξαιτίας των δυσμενών καιρικών συνθηκών που επικρατούσαν στη χώρα και των ελλιπών εκλογικών καταλόγων. Παρατηρητές από την Ευρωπαϊκή Ένωση δήλωσαν ότι η ψηφοφορία ήταν «σε μεγάλο βαθμό ελεύθερη και δίκαιη» και ότι διεξήχθη σε ειρηνική ατμόσφαιρα.
Δίας και Γανυμήδης (Αρχαιολογικό Μουσείο Ολυμπίας)

Περιγραφή

Το πήλινο αγαλματάκι βρέθηκε θρυμματισμένο και ανασυγκολλήθηκε σχεδόν ακέραιο. Εικονίζει τον Δία που απαγάγει τον Γανυμήδη σύμφωνα με τον μύθο. Ο Γανυμήδης κρατάει έναν κόκκορα, δώρο του θεού.

Ιστορική τοποθέτηση

Είναι έργο Κορίνθιου καλλιτέχνη του 470 π.Χ.
Σίξτος των Βουρβόνων-Πάρμας

Βιογραφία

Ήταν ο τέταρτος (επιζών) γιος του Ροβέρτου δούκα της Πάρμας & Πλακεντίας και της Μαρίας-Πίας των Βουρβόνων-Ισπανίας, κόρης του Φερδινάνδου Β΄ των Δύο Σικελιών.
Το δουκάτο ενσωματώθηκε στην Ιταλία το 1959. Ο πατέρας του συνέχισε να φέρει τον τίτλο του δούκα της Πάρμας· απεβίωσε το 1907.
Βουλγαρικές βουλευτικές εκλογές 1945

Οι βουλευτικές εκλογές διεξήχθησαν στη Βουλγαρία στις 18 Νοεμβρίου 1945, για πρώτη φορά ψήφισαν και γυναίκες. Η Βουλγαρική Αγροτική Εθνική Ένωση και το Κομμουνιστικό Κόμμα Βουλγαρίας κέρδισαν 94 έδρες Η προσέλευση των ψηφοφόρων ήταν 84,8%.
Ον Εκί-Μπελ (Επαρχία Νοοκάτ)

Το Ον Εκί-Μπελ (κιργιζικά: Он Эки-Бел‎) είναι χωριό στην επαρχία Νοοκάτ, στην περιφέρεια Ος της νοτιοδυτικής Κιριγισίας. Αποτελεί μέρος του Αγροτικού Οκρούγκ Ζεκεντί.
Σύμφωνα με την απογραφή του 2009, ο πληθυσμός του χωριού ανερχόταν σε 3.720 κατοίκους.
Αριστείδης Παπάζογλου

Ποδοσφαιρική πορεία

Γεννημένος στην περιοχή του Αγ. Ιωάννη Ρέντη, ψηλός και αθλητικός, άρχισε το άθλημα από την τοπική ομάδα της ΑΕ Ρέντη και στα 17 του πήρε μεταγραφή έναντι 2.000 δραχμών για το εφηβικό τμήμα του Ολυμπιακού. Σύντομα προωθήθηκε στην α' ομάδα χάρις τα προσόντα του, περισσότερο δε την ικανότητα στο σκοράρισμα και το απρόβλεπτο των κινήσεων που δυσκόλευε τους αντίπαλους. Ένα επιπρόσθετο πλεονέκτημα ήταν ο μεγάλος του διασκελισμός, ο οποίος του επέτρεπε να ξεφεύγει εύκολα από την επιτήρηση των αμυντικών.
Μετείχε σε 132 αγώνες του πρωταθλήματος Ελλάδας, πετυχαίνοντας 71 τέρματα και σε 18 για το κύπελλο, όπου σκόραρε 23 φορές. Έλαβε επίσης μέρος σε 8 αναμετρήσεις των Ευρωπαϊκών κυπέλλων και σημείωσε 3 γκολ. Δεν εγκατέλειψε ποτέ την ομάδα του Πειραιά, με την οποία αναδείχθηκε πρωταθλητής Α΄ Εθνικής τέσσερις φορές (1958, 1959, 1966, 1967). Στα τέλη του 1966 ο Αρ. Παπάζογλου υποβλήθηκε σε ιατρικές εξετάσεις λόγω ενοχλημάτων που ένοιωθε, οι οποίες απέβησαν, αρχικά, αρνητικές. Στη διοργάνωση της περιόδου 1966-67 πραγματοποίησε μόλις μία συμμετοχή εξαιτίας της εμφάνισης καρκίνου, νόσο από την οποία και απεβίωσε δύο χρόνια αργότερα στη νεαρότατη ηλικία των 30. Η τελευταία του επιθυμία, την οποία κατέγραψε ο ίδιος, υπήρξε να μη τον ξεχάσουν.
Η τελευταία του εμφάνιση στους αγωνιστικούς χώρους, πραγματοποιήθηκε κατά σύμπτωση δύο ακριβώς χρόνια πριν το θάνατό του. Ήταν στις 13 Αυγούστου 1967 για το φιλικό 12-0 επί της πρωταθλήτριας Γ΄ Εθνικής ομάδας της ΑΕΚ Φαλήρου, όπου και πέτυχε χατ τρικ. Ωστόσο, ο Αριστείδης Παπάζογλου εμφανίστηκε σε γήπεδο και στις 7 Φεβρουαρίου του 1968 (ημέρα Τετάρτη), στο φιλικό αγώνα μεταξύ αναπληρωματικών ποδοσφαιριστών του Ολυμπιακού και του Α.Ο. Κορωπίου, εκτός έδρας. Τελευταία φορά που τον είδαν οι φίλαθλοι σε γήπεδο ήταν κατά τη διάρκεια φιλικού αγώνα, προς οικονομική του ενίσχυση, ο οποίος δόθηκε την Τετάρτη 4 Δεκεμβρίου 1968 στο Στάδιο "Γεώργιος Καραϊσκάκης" μεταξύ της ομάδας του Λιμενικού και της Α.Ε. Ρέντη, στον οποίο ήταν παρών
Στη διάρκεια της 10ετούς θητείας του στον Ολυμπιακό συνεργάστηκε, μεταξύ άλλων, με τους προπονητές από το εξωτερικό Κέμενι Τίμπορ, Μπρούνο Βάλε, Τζίνα Σιμονόφσκι και Μάρτον Μπούκοβι.

Διεθνείς συμμετοχές

Το διάστημα 1964-1965 χρίστηκε τρεις φορές διεθνής με την Ανδρών Ελλάδας και σκόρερ την πρώτη με εκτέλεση πέναλτι στο 4-1 επί της Μεγάλης Βρετανίας (ερασιτέχνες) για τα πλαίσια του προολυμπιακού τουρνουά.
Συνολικά σημείωσε 3 τέρματα, γεγονός που τον κατατάσσει 4ο σε μέσο όρο επίτευξης (1,00 ανά αγώνα) στην ιστορία της Εθνικής.
Μπέντζαμιν Μπλουμ

Βιογραφία

Ο Μπέντζαμιν Μπλουμ  γεννήθηκε στις 21 Φεβρουαρίου του 1913 στο Λάνσφορντ της Πενσυλβάνια. Το 1935 απέκτησε τα διπλώματα Μπάτσελορ και Μάστερ από το Πανεπιστήμιο της Πενσυλβάνια. Το Μάρτιο του 1942, έλαβε το Διδακτορικό του στη Ψυχολογία της Εκπαίδευσης από το Πανεπιστήμιο του Σικάγο. Πέθανε στις 13 Σεπτεμβρίου 1999.
Παναγιώτης Αναγνωστόπουλος

Βιογραφία

Γεννήθηκε στην Ανδρίτσαινα περίπου το 1790 και καταγόταν από φτωχή οικογένεια. Το 1818 ξενιτεύτηκε μαζί με την οικογένειά του στη Σμύρνη ενώ αυτός θα φοιτήσει για λίγο καιρό σε σχολείο της Κωνσταντινούπολης. Στη συνέχεια θα εγκατασταθεί στην Οδησσό, όπου θα εργαστεί στο μαγαζί του Αθανάσιου Σέκερη και θα έρθει σε επαφή με τον Σκουφά, ο οποίος και θα τον μυήσει στη Φιλική Εταιρεία.
Ως μέλος ο Παναγιώτης Αναγνωστόπουλος μύησε σημαντικά μέλη αυτής, ανέλαβε σημαντική δράση στην Οδησσό, στην Βλαχία και στην Ιταλία, όπου ήρθε σε επαφή με τον κύκλο της Πίζας. Από νωρίς ο Αναγνωστόπουλος ήρθε σε σύγκρουση με τους Ξάνθο, κόντρα που θα συνεχιστεί και στα επόμενα χρόνια, καθώς και με τον Παπαφλέσσα. Σημαντικό ρόλο διαδραμάτισε στη λήψη της απόφασης της δολοφονίας του Νικόλαου Γαλάτη ενώ είχε μυήσει τους Αναγνωσταρά, Δημητρόπουλο και Σέκερη. Με την έναρξη της επανάστασης ο Αναγνωστόπουλος αν και ήταν φιλικά προσκείμενος στην Μαυροκορδατική πτέρυγα, εισχώρησε στην συμμαχία Υψηλάντη, τον οποίο και συνόδεψε κατά την άφιξή του στην Πελοπόννησο.
Αγωνίστηκε δίπλα στον Κολοκοτρώνη και τον Αναγνωσταρά στην επανάσταση του 1821. Οι διαπραγματεύσεις για την άλωση της Τριπολιτσάς, στις οποίες πήρε μέρος, τον ανάδειξαν σαν μεγάλη πολιτική φυσιογνωμία. Στην Γ' Εθνοσυνέλευση αρνήθηκε να υπογράψει το ψήφισμα για αγγλική προστασία. Το 1828 διορίστηκε από τον Καποδίστρια Έκτακτος επίτροπος-διοικητής (νομάρχης Ηλείας) ενώ αργότερα ανέλαβε και άλλες πολιτικές θέσεις όπως αυτή του διοικητή της Εύβοιας και νομάρχης Αχαΐας και Ήλιδος.
Το 1834 ο ιστορικός Ιωάννης Φιλήμων εξέδωσε το «Δοκίμιον Ιστορικόν της Φιλικής Εταιρείας», στο οποίο ανέφερε ως πρώτη τριάδα τους Σκουφά-Τσακάλωφ-Αναγνωστόπουλο. Ο Εμμανουήλ Ξάνθος, ο οποίος ζούσε στο εξωτερικό εξέδωσε την «απολογία Ξάνθου» για να ανταπαντήσει στον ισχυρισμό του Φιλήμονα και κατ' ουσίαν του Αναγνωστόπουλου. Ο Φιλήμων με άρθρο του στην εφημερίδα Αιών και προσπαθώντας να αποκαταστήσει τον Ξάνθο, παραδέχεται ότι τον αδίκησε. Ο Αναγνωστόπουλος με άρθρο του, το οποίο όμως δεν δημοσιεύθηκε, υπό τον τίτλο Γενικαί παρατηρήσεις επικρίνει τον Ξάνθο, ισχυρίζεται ότι δεν ήταν στα ιδρυτικά μέλη και τον κατηγορεί για οικονομικές ατασθαλίες. Η αλήθεια περί του ποιος μυήθηκε πρώτος είναι μέχρι και σήμερα άγνωστη αφού οι απόψεις των ιστορικών διίστανται ενώ τα αρχειακά έγγραφα είναι λιγοστά και μερικές φορές αναξιόπιστα για να απαντήσουν με σιγουριά.
Απεβίωσε το 1854 στην Αθήνα από χολέρα που είχε μεταδοθεί από τον Αγγλογαλλικό στρατό κατοχής. Το 1884 δόθηκε το όνομα του σε κεντρική οδό του Κολωνακίου.
Ιωάννης Γ΄ του Λινύ

Βιογραφία

Ήταν ο πρωτότοκος γιος του Αντωνίου Β΄ κόμη του Λινύ & Μπριέν και της Μαργαρίτας Σαβοΐας, κόρης του Ρενέ κόμη του Βιλλάρ.
Το 1557 απεβίωσε ο πατέρας του και τον διαδέχθηκε ως κόμης του Λινύ & Μπριέν. Έπειτα από διακυβέρνηση 19 ετών απεβίωσε το 1576 και τον διαδέχθηκε ο γιος του Κάρολος Β΄ ως κόμης του Λινύ & Μπριέν. Αυτόν διαδέχθηκαν τα αδέλφια του, ο Φραγκίσκος στο Λινύ και η Λουία στο Μπριέν.
Σωτήριος Αλεβιζόπουλος

Βιογραφία

Ήταν από τον Πύργο Ηλείας. Πήρε μέρος στις μάχες υπό τις διαταγές του Γεώργιου και Χρύσανθου Σισίνη.
Τόμας Χέντρικ Ίλβες

Καριέρα

Γεννήθηκε στη Στοκχόλμη στις 26 Δεκεμβρίου του 1953 από γονείς Εσθονούς πρόσφυγες . Μεγάλωσε στις ΗΠΑ και ολοκλήρωσε τη δευτεροβάθμια εκπαίδευση στο Νιου Τζέρσεϊ. Εργάστηκε ως δημοσιογράφος στο Radio Free Europe και υπηρέτησε επί σειρά ετών ως πρεσβευτής στο Μεξικό, στον Καναδά και στις ΗΠΑ (1993). Το 1996 έγινε υπουργός Εξωτερικών και διατήρησε το αξίωμα μέχρι την παραίτησή του, το 1998. Την ίδια χρονιά εξελέγη πρόεδρος του Κόμματος του Λαού και δημιούργησε συμμαχία με τους Μετριοπαθείς.
Το 1999 έγινε ξανά υπουργός Εξωτερικών μέχρι το 2002, οπότε και διαλύθηκε ο λεγόμενος «Τριπλός συνασπισμός». Εξελέγη ευρωβουλευτής το 2004 με το Σοσιαλδημοκρατικό Κόμμα της Εσθονίας, κόμμα που δημιουργήθηκε ως εξέλιξη του παλαιού Κόμματος των Μετριοπαθών.

Πρόεδρος

Εξελέγη από εκλογική επιτροπή πρόεδρος της χώρας στις 23 Σεπτεμβρίου του 2006, με 174 ψήφους στον πρώτο γύρο. Ανέλαβε πρόεδρος στις 9 Οκτωβρίου του 2006 σε ηλικία 52 ετών έγινε την περίοδο της εκλογής του ο νεότερος εκλεγμένος αρχηγός κράτους στην Ευρώπη.

Επανεκλογή 2011

Στις 29 Αυγούστου 2011 ο Ίλβες επανεξελέγη Πρόεδρος από το Κοινοβούλιο (που απαρτίζεται από 101 μέλη) για δεύτερη συνεχόμενη θητεία 5 ετών. Υποστηρίχτηκε από 73 βουλευτές και έγινε ο πρώτος υποψήφιος για την προεδρία που εξελέγη από τον πρώτο γύρο από το 1991, όταν η Εσθονία ανέκτησε την ανεξαρτησία της.